Die twee is nooit getroud nie, wat beteken dat sy nie vir ’n deel van sy erflating in aanmerking kom nie. Sy wend haar tot skelmstreke.
Jacques is ’n vrygees wat twee keer sy universiteitstudie opgeskop het en sedertdien by die huis woon. Hy jaag sy droom na om ’n musikant te wees terwyl hy bitter min werk doen en ’n salaris verdien as die bemarker van die gesins­onderneming.
Hy dra swaar aan gevoelens van woede en skop vas teen gesag, maar hy is dalk meer van sy familie afhanklik as wat hy besef . . .
Rolanda Marais speel Annchen, ’n soort moeder­figuur vir haar broers. Ná hul pa se dood keer sy terug om die vrede tussen hulle te bewaar.
Toe dié drie se ma met Jacques se bevalling gesterf het, het sy die rol van ma ingeneem. Toe sy klaar studeer het, kon sy nie gou genoeg van al haar gesinsverantwoordelikhede wegkom nie.
Op die oog af lyk Bastian, vertolk deur Nico Panagio, so naby aan perfek as kan kom, maar onder sy aantreklike voorkoms skuil ’n donker kant.
Hy is die hoof van die gesinsonderneming, maar is eintlik onbevoeg om dit te bestuur – iets wat hy met skelm onderhandelings verdoesel. Hy’t boonop ’n drankprobleem.
Sy vrou het onlangs saam met hul kinders die pad gevat en ’n ultimatum gestel dat sy hom finaal gaan los as hy nie sy duiwels takel nie.
Al was hy geliefd en gerespekteer in sakekringe, het hy baie druk op sy kinders geplaas en hulle nooit vir hul insette geprys nie.